месечните ведомости за заплати и че стандартните работни часове на ден, ограничени от китайското трудово законодателство, следва да се считат за надеждни данни, които да се използват при преобразуването на действителните работни дни в работни часове. Освен това фактът, че дружеството не е отбелязало действителните работни часове за производството на разглеждания продукт, не може да се счита за неоказване на съдействие и поради това не е оправдано по отношение на разходите за труд на Wenzhou да се прилага член 18 от основния регламент.
 (183)
 Комисията не се съгласи с това. Самото съществуване на закон, с който се ограничава стандартният брой часове, през които работникът може да работи, не е достатъчно доказателство за действително отработените часове. По време на разследването Комисията не откри доказателства, че китайското трудово законодателство е било спазвано или прилагано, и че действителните работни дни, отчетени от производителите износители, са отразени във възнаграждението, действително изплатено на персонала.
 (184)
 Освен това не бяха открити доказателства, че действителните работни дни, преобразувани в работни часове въз основа на стандартния брой работни часове, обхващат отработените часове, свързани с производствения процес на разглеждания продукт, тъй като не бяха предоставени доказателства на каква основа са установени стандартните часове за производството на скрепителни елементи.
 (185)
 Също така двамата производители износители, които са преобразували работните дни въз основа на стандартен брой работни часове на ден, са имали почти двойно по-голямо равнище на производителност на труда (19) в сравнение с производителя износител, който е регистрирал действителните работни часове. Високата производителност на труда обикновено показва по-високо и по-ефективно използване на работната сила, отразено в по-голям брой действителни работни часове. Следователно в този случай стандартните работни часове не могат да се използват за оценка на разходите за труд на разглеждания продукт.
 (186)
 Въз основа на това твърденията на производителите износители бяха отхвърлени и Комисията използва най-добрите налични факти по отношение на използването на труд в съответствие с член 18 от основния регламент.
 3.3. Нормална стойност
 (187)
 При проведените наскоро разследвания във връзка със стоманодобивния сектор в КНР (20) Комисията установи, че са налице значителни нарушения по смисъла на член 2, параграф 6а, буква б) от основния регламент. Стоманата е основната суровина, използвана за производството на скрепителни елементи, поради което секторът за производство на скрепителни елементи е много близък до стоманодобивния сектор. В хода на настоящото разследване Комисията стигна до заключението, че въз основа на наличните доказателства е целесъобразно прилагането и на член 2, параграф 6а от основния регламент.
 (188)
 При посочените предишни разследвания във връзка със стоманодобивния сектор Комисията установи, че в КНР е налице съществена правителствена намеса, която води до нарушаване на ефективното разпределяне на ресурсите в съответствие с пазарните принципи (21). По-специално Комисията стигна до заключението, че в стоманодобивния сектор, в който се произвежда основната суровина за производството на разглеждания продукт, не само значителна част от собствеността продължава да бъде под контрола на ПКНР по смисъла на член 2, параграф 6а, буква б), първо тире от основния регламент (22), но ПКНР може и да влияе върху цените и разходите чрез държавно присъствие в дружествата по смисъла на